**3. Η ΣΠΑΡΤΗ**

**α. Συγκρότηση του κράτους**

**► Δωριείς** καταλαμβάνουν τη **Λακωνική** και ιδρύουν κράτος με πρωτεύουσα τη **Σπάρτη.**

**►** Μετά από πολέμους μακρόχρονους υποτάσσεται η **Μεσσηνία**. Πολεμικές συγκρούσεις και με το **Άργος.**

**►** Η Σπάρτη **«κλείνεται στον εαυτό της»** και παίρνει μορφή διαρκούς **στρατοπέδου**.

**β. Οι κοινωνικές τάξεις**

**Σπαρτιάτες**

**◆** Έχουν πλήρη πολιτικά δικαιώματα.

**◆** Μοιράζονται τη γη.

**◆** Ασχολούνται με την πολεμική τέχνη και τα πολιτικά πράγματα.

**Περίοικοι**

**◆** Κατοικούν σε οικισμούς γύρω από τη Σπάρτη.

**◆** Ασχολούνται με το εμπόριο.

**Είλωτες**

**◆** Οι παλιοί κάτοικοι της περιοχής που έγιναν δούλοι

**◆** Καλλιεργούσαν τη γη των Σπαρτιατών και τους έδιναν μέρος της παραγωγής

**◆** Δεν είχαν κανένα δικαίωμα και ο φόβος εξέγερσής τους αποτελούσε το μόνιμο φόβο των Σπαρτιατών

**γ. Οι πολιτειακοί θεσμοί**

**Δυο βασιλείς :** Θρησκευτικοί και στρατιωτικοί αρχηγοί.

**Πέντε έφοροι :**  - Ασκούν την πραγματική εξουσία στην πόλη

 - Είναι υπεύθυνοι για άμυνα και εξωτερικές σχέσεις.

**Γερουσία : -** Αποτελείται από 28 άτομα άνω των 60 ετών

 - Προετοιμάζει τα θέματα για έγκριση στην Απέλλα.

**Απέλλα : -** Συμμετέχουν όλοι οι Σπαρτιάτες άνω των 30 ετών.

 - Ψηφίζουν «δια βοής»

**δ. Η «Αγωγή»**

▬ Η πόλη αναλαμβάνει τα **αγόρια** από 7 ετών.

▬ Τα παιδιά ζουν **ομαδικά** και

μαθαίνουν να υπομένουν **σκληρές συνθήκες ζωής** και **κακουχίες**.

▬ Διδάσκονται ανάγνωση, γραφή, μουσική και χορό.

▬ Τα **κορίτσια:**

 - Εκπαιδεύονται με **ανάλογο** **τρόπο** με τα αγόρια

 - **Συμμετέχουν ελεύθερα** σε εκδηλώσεις της πόλης.

 - Πρέπει να αποκτήσουν **δυνατό σώμα** και **ηθικό χαρακτήρα** για να γίνουν **καλές μητέρες**.

 Η ζωή στη Σπάρτη έμεινε ίδια για αιώνες. Το ίδιο και το πολίτευμά της. Η οργάνωση της Σπαρτιατικής πολιτείας θεωρείται έργο του βασιλιά της και νομοθέτη Λυκούργου. Η ανδρεία, η υπερηφάνεια και η χωρίς όρια φιλοπατρία ήταν τα χαρακτηριστικά των Σπαρτιατών. Ο στρατός της Σπάρτης θεωρείτο υποδειγματικός. Η Σπάρτη δεν είχε τείχη. Περηφανευόταν, μάλιστα, ότι ως τείχη είχε τους άνδρες της.

**Η ζωή στην αρχαία Σπάρτη**

**Για να είναι κανείς Σπαρτιάτης πολίτης έπρεπε να πληρεί έξι προϋποθέσεις**: να έχει γεννηθεί από Σπαρτιάτες γονείς, να είναι αρτιμελής και υγιής κατά την γέννησή του, να υποστεί την Σπαρτιατική Αγωγή, να εκλεγεί μέλος της ομάδας των συσσιτίων, να μετέχει ενεργά στις δραστηριότητες της ομάδας και της Πόλεως και να μην υποπέσει σε παράπτωμα που συνεπαγόταν την στέρηση των πολιτικών του δικαιωμάτων.

Οι Σπαρτιάτες πολίτες, δηλαδή οι Δωριείς κάτοικοι, ήταν οι μόνοι που είχαν πολιτικά δικαιώματα. Μοναδική τους απασχόληση ήταν ο πόλεμος και μόνιμη απειλή η εξέγερση των ειλώτων. Ζούσαν πολύ λιτά (σπαρτιατική λιτότητα) και καλλιεργούσαν τη στενή αλληλεγγύη ανάμεσά τους.

Η γυναίκα κατείχε σημαντική θέση στην κοινωνία τους, ενώ η πολυτέλεια και η φιλοχρηματία θεωρούνταν ατιμωτικά ελαττώματα.

**Μεταξύ επτά και είκοσι ετών**, οι Σπαρτιάτες υποβάλλονταν υποχρεωτικά στην Σπαρτιατική Αγωγή, που παρεχόταν από το κράτος. Σε αυτήν την περίοδο της ζωής τους, οι νέοι κατατάσσονταν σε δύο ομάδες: στην ομάδα που ονομαζόταν βούα (κοπάδι βοδιών) και περιλάμβανε παιδιά της ίδιας πάντα ηλικίας και σε αυτήν που λεγόταν ίλα (ίλη) και περιλάμβανε παιδιά διαφόρων ηλικιών. Στη βούα εκπαιδεύονταν οι νέοι πνευματικά, δηλαδή διδάσκονταν μουσική, χορό, γραφή, ανάγνωση, αποστήθιση πατριωτικών ποιημάτων, ανάλογα με την ηλικία τους. Στην ίλα η εκπαίδευση ήταν στρατιωτική. Επικεφαλής οριζόταν νέος μεγαλύτερης ηλικίας που εκτελούσε χρέη αρχηγού και διοικούσε τις ομάδες στις αποστολές που τους ανατίθενταν.

Ο στόχος της Σπαρτιατικής Αγωγής ήταν να παραδώσει στην κοινωνία πειθαρχημένους στρατιώτες και πολίτες αφοσιωμένους στα σπαρτιατικά ιδεώδη. Οι νεαροί Σπαρτιάτες μάθαιναν να αντέχουν στο κρύο φορώντας ελαφρά ρούχα και περπατώντας ξυπόλυτοι. Κοιμόνταν σε καλαμένια στρώματα που κατασκεύαζαν οι ίδιοι και μαστιγώνονταν πότε-πότε είτε ως μέρος της Αγωγής τους ή όταν υπέπιπταν σε παράπτωμα. Υποβάλλονταν σε στέρηση τροφής για να συνηθίζουν στην πείνα αλλά ασκούνταν και σε κλοπή τροφής για λόγους επιβιώσεως. Μάλιστα, **δεν τιμωρούνταν για την κλοπή τροφής αλλά μόνο εάν συλλαμβάνονταν την στιγμή που έκλεβαν**, ακριβώς διότι δεν είχαν προλάβει να διαφύγουν. Έτσι, αναγκάζονταν να μηχανευθούν τρόπους κλοπής που θα τους χρησίμευαν αργότερα για να επιβιώσουν στις εκστρατείες μακριά από την Πόλη τους. Οι νέοι της Σπάρτης συμμετείχαν επίσης σε πολλούς αθλητικούς αγώνες και λίγο πριν τελειώσει η περίοδος της Αγωγής τους ελάμβαναν μέρος σε διαγωνισμό μαστιγώματος, όπου μερικοί προτιμούσαν να πεθάνουν παρά να ηττηθούν.

Προς το τέλος της Αγωγής τους συγκροτούσαν ομάδες που περιπολούσαν την νύχτα για να συλλάβουν δραπέτες είλωτες, τους οποίους σκότωναν. Αυτή ήταν η **κρυπτεία**, δηλαδή η μύηση στην εκτέλεση εχθρών, που μετέβαλε τους νέους σε ολοκληρωμένους πολεμιστές. Η πνευματική ολοκλήρωση των εκπαιδευόμενων Σπαρτιατών συμπυκνωνόταν στο γνωστό "**λακωνίζειν**", που σήμαινε ετοιμότητα πνεύματος για άμεσες, σύντομες και περιεκτικές απαντήσεις.

**Ο νέος γινόταν Σπαρτιάτης πολίτης αφού είχε περατώσει την περίοδο της Αγωγής και μόνο όταν εκλεγόταν μέλος μιας από τις δεκαπενταμελείς ομάδες συσσιτίων,** που δεν ήταν άλλες από τα μικρότερα στρατιωτικά σώματα. Η εκλογή έπρεπε να είναι ομόφωνη και γινόταν μόνο εάν υπήρχε κενή θέση. Τα μέλη των συσσιτίων ζούσαν μαζί μέχρι τα τριάντα, συνέτρωγαν στα κοινά συσσίτια και κοιμούνταν σε ιδιαίτερα οικήματα, τα ανδρεία.

Το ανδρόγυνο ζει χωριστά, η γυναίκα στο σπίτι, ο άνδρας στο στρατώνα, και μόνο καμιά φορά τη νύχτα ο άνδρας επισκέπτεται τη γυναίκα του για λίγο.  Σε πολλές περιπτώσεις το ζευγάρι έχει χρόνια να κοιταχτεί στο φως του ήλιου. Μετά τα τριάντα, όσοι ήταν παντρεμένοι, μπορούσαν να περνούν τις νύχτες στα σπίτια τους. Οι Σπαρτιάτες ήταν αναγκασμένοι να στρατικοποιήσουν την κοινωνία τους και να βρίσκονται διαρκώς εν εγρηγόρσει διότι περιβάλλονταν από πολυαριθμότερους Μεσσηνίους είλωτες αλλά και ισχυρούς εχθρούς όπως οι Τεγεάτες και οι Αργείοι. Δεν εργάζονταν αλλά είχαν τους είλωτες που καλλιεργούσαν τους κλήρους για λογαριασμό τους ενώ οι Σπαρτιάτες ιδιοκτήτες έπρεπε να παραδώσουν μέρος των εισοδημάτων τους σε είδος στα συσσίτια. Όσοι δεν μπορούσαν να εκπληρώσουν τις υποχρεώσεις τους έχαναν τα πολιτικά τους δικαιώματα και κατατάσσονταν στην τάξη των υπομειόνων.

Μέχρι το τέλος του 6ου αιώνα, οι Σπαρτιάτες δέχονταν στην πόλη τους ξένους καλλιτέχνες και ανθρώπους των γραμμάτων, όπως ο γλύπτης Βαθυκλής από την Μαγνησία ή ο ποιητής Θέογνης από τα Μέγαρα, αλλά ξαφνικά **από τον 5ο  αιώνα άρχισαν να αποθαρρύνουν τον ερχομό επισκεπτών.** Είναι γνωστό επίσης ότι από το 500 περίπου και μετά οι Σπαρτιάτες **αρνούνταν την χρήση οποιουδήποτε νομίσματος σε αγοραπωλησίες με άλλους Έλληνες,** με αποτέλεσμα η οικονομία τους να μαραζώσει αλλά και οι επαφές με κατοίκους άλλων πόλεων να περιορισθούν στο ελάχιστο. Η μόνη εξήγηση που μπορεί να δοθεί είναι ότι οι Σπαρτιάτες φοβούνταν πολιτικές ανωμαλίες, οι οποίες είχαν παρατηρηθεί σε άλλες πόλεις που εισήγαγαν την χρήση νομισμάτων, εξ αιτίας του πλουτισμού των πολιτών τους.

[Αρχικά, το νόμισμα κατέστη άχρηστο: τα συσσίτια τα εξασφάλιζε το κράτος, οι πολυτέλειες και τα έργα τέχνης θεωρούνταν απαράδεκτα. Κατόπιν, το σπαρτιατικό νόμισμα ήταν επίτηδες δύσχρηστο: δεν υπήρχαν [χρυσά](https://el.wikipedia.org/wiki/%CE%A7%CF%81%CF%85%CF%83%CF%8C%CF%82) και [ασημένια](https://el.wikipedia.org/wiki/%CE%91%CF%83%CE%AE%CE%BC%CE%B9) νομίσματα, μονάχα ένα είδος κατασκευασμένο από [σίδηρο](https://el.wikipedia.org/wiki/%CE%A3%CE%AF%CE%B4%CE%B7%CF%81%CE%BF%CF%82), αξίας δυσανάλογης με το βάρος του, με αποτέλεσμα να απαιτείται καροτσάκι για να μεταφέρει κανείς ένα ποσό ίσο με δέκα [μνες](https://el.wikipedia.org/wiki/%CE%9C%CE%BD%CE%B1) (ή χίλιες [δραχμές](https://el.wikipedia.org/wiki/%CE%94%CF%81%CE%B1%CF%87%CE%BC%CE%AE)) και επιπλέον το νόμισμα αυτό δεν είχε ισχύ εκτός πόλεως. Τέλος, τα πλούτη περιφρονούνταν εκ πεποιθήσεως.]

Γύρω στο 500 π.Χ., οι εξουσίες και τα προνόμια των βασιλέων της Σπάρτης είχαν περιορισθεί και την **εξουσία** πλέον ασκούσαν ουσιαστικά **οι Έφοροι** και **η Γερουσία** ενώ **η Απέλλα** έπαιζε μικρό σχετικά ρόλο. **Οι βασιλείς** ήταν κάτοχοι των βασιλικών κτημάτων (τεμενών), έπαιρναν μέρος των λαφύρων του πολέμου και τιμούνταν ως ήρωες αλλά ελέγχονταν από τους Εφόρους, οι οποίοι διόριζαν τον έναν από τους δύο αρχιστράτηγο σε περίπτωση πολέμου. Επίσης, έδιναν ένορκη υπόσχεση στους Εφόρους ότι θα εκτελούσαν τα καθήκοντά τους σύμφωνα με τους νόμους ενώ οι Έφοροι, που θεωρούνταν οι νομοφύλακες της πολιτείας, υπόσχονταν να μην τους παύσουν αν δεν παρανομήσουν. **Οι βασιλείς και οι Γέροντες ήταν ισόβιοι ενώ οι Έφοροι εκλέγονταν κάθε χρόνο.** Οι Γέροντες ήταν μέλη της Γερουσίας, που αποτελούνταν από είκοσι οκτώ πολίτες άνω των εξήντα χρόνων, οι οποίοι εκλέγονταν με κριτήριο τον ενάρετο βίο τους. Η Γερουσία, που συμπληρωνόταν από τους δύο βασιλείς, προετοίμαζε τα νομοθετήματα που υποβάλλονταν στην Εκκλησία του δήμου και εκδίκαζε σοβαρές υποθέσεις που επέσυραν την ποινή του θανάτου. Η Εκκλησία του δήμου ή Απέλλα περιλάμβανε όλους τους άνδρες πολίτες της Σπάρτης άνω των τριάντα χρόνων. Οι Έφοροι είχαν αποκτήσει υπερεξουσίες, στις οποίες συμπεριλαμβανόταν και το δικαίωμα να καλούν την Απέλλα σε συνέλευση συνήθως μία φορά τον μήνα**. Στις συνεδριάσεις της Απέλλας δεν γινόταν συζήτηση των προτεινόμενων νομοθετημάτων αλλά οι νόμοι ψηφίζονταν ή καταψηφίζονταν δια βοής.** Η Απέλλα είχε το δικαίωμα να εκλέγει τα μέλη της Γερουσίας, τους Εφόρους, και άλλους αξιωματούχους ενώ αποφάσιζε για την κήρυξη πολέμου ή την συνομολόγηση ειρήνης.

Η Σπάρτη έχει χαρακτηρισθεί πολλές φορές ως μια μη δημοκρατική πολιτεία. Στην ουσία, βέβαια, δεν διέφερε και πολύ στην πολιτική της δομή από τις άλλες δημοκρατίες. Απλώς, φαίνεται ότι **στη Σπάρτη λειτουργούσε μια ιδιότυπη δημοκρατία**, όπου οι Έφοροι και η Γερουσία είχαν μεγαλύτερη εξουσία από την Εκκλησία του δήμου, η οποία βέβαια τους εξέλεγε. Επιπλέον, λόγω του ότι η Σπάρτη ήταν περικυκλωμένη από εχθρούς ή κατ' ανάγκην συμμάχους έπρεπε οι αποφάσεις που λαμβάνονταν να είναι άμεσες και τάχιστα εκτελεστές. Αποτέλεσμα των συνθηκών, λοιπόν, φαίνεται ότι ήταν η ιδιότυπη σπαρτιατική δημοκρατία, στην οποία η ελευθερία των πολιτών δεν περιοριζόταν από τους κρατούντες αλλά από τους νόμους και την ιεραρχία ή τον δωρικό "κόσμον" (ευταξία).

[https://sites.google.com/site/aformesskepseisdimiourgia](https://sites.google.com/site/aformesskepseisdimiourgia/home/persikoi-polemoi/oi-persikoi-polemoi-os-synkrouse-dyo-politismon/o-ellenikos-politismos/e-zoe-sten-archaia-athena/e-zoe-sten-archaia-sparte)

**ΑΘΗΝΑ: ΑΠΟ ΤΗ ΒΑΣΙΛΕΙΑ ΣΤΗ ΔΗΜΟΚΡΑΤΙΑ**

**Α) Ο Συνοικισμός**

**◆** Οι **οικισμοί** και οι ασχολίες των κατοίκων της Αττικής καθορίστηκαν από το έδαφος.

**◆** Κύριες ασχολίες: Γεωργία, κτηνοτροφία, ναυτιλία.

**◆** Οι οικισμοί συνενώθηκαν σε ενιαίο κράτος με έδρα την **Αθήνα**. Η ένωση αυτή έγινε από το Θησέα, και γιορταζόταν στα «**Ξυνοίκια**», δηλαδή τα **Παναθήναια**, τη μεγαλύτερη γιορτή της Αθήνας.

**◆** Οι Αθηναίοι ήταν **Ίωνες**.

**Β) Το πολίτευμα**

**▲** Αρχικά **βασιλεία**, μετά **αριστοκρατία**

**▲** Τελευταίος βασιλιάς ο Κόδρος

**▲ Φορείς εξουσίας** στο αριστοκρατικό πολίτευμα:

**- άρχων-βασιλεύς**, με θρησκευτικές αρμοδιότητες

-**επώνυμος άρχων**, υπεύθυνος για τη σύγκληση της Εκκλησίας του Δήμου

- **πολέμαρχος**, υπεύθυνος για στρατιωτικά θέματα

- **έξι** **θεσμοθέτες**, υπεύθυνοι για δικαστικά θέματα

- **Άρειος Πάγος**, συντηρητικό όργανο, υπεύθυνο για την τήρηση των νόμων

- **Εκκλησία του Δήμου**, συνέλευση των Αθηναίων πολιτών.

**Γ) Κοινωνικές εντάσεις**

- Οι **έμποροι** και **βιοτέχνες** αμφισβητούν την εξουσία των ευγενών.

-Οι **χρεωμένοι αγρότες** απαιτούν την κατάργηση των χρεών που τους οδηγούν στη δουλεία

- Ο **Κύλωνας** το 632 π.Χ. προσπαθεί να γίνει τύραννος. Απέτυχε και έφυγε στα Μέγαρα. Οι οπαδοί του κατέφυγαν στους βωμούς των θεών ως ικέτες αλλά δολοφονήθηκαν, πράξη ανόσια που έμεινε στην ιστορία ως **Κυλώνειον άγος.**

- Οι Μεγαρείς κατέλαβαν τη Σαλαμίνα

- Ο λαός ζητά **γραπτούς νόμους.**

- Το έργο αυτό ανατίθεται στον **Δράκοντα**, το 624 π.Χ.

- Οι νόμοι είναι τόσο αυστηροί που ο λαός λέει ότι ήταν **γραμμένοι με αίμα.**